32010R0116
L 037/16
SLUŽBENI LIST EUROPSKE UNIJE
09.02.2010.
UREDBA KOMISIJE (EU) br. 116/2010
od 9. veljače 2010.
o izmjeni Uredbe (EZ) br. 1924/2006 Europskog parlamenta i Vijeća u pogledu popisa prehrambenih tvrdnji
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1924/2006 Europskog parlamenta i Vijeća od 20. prosinca 2006. o prehrambenim i zdravstvenim tvrdnjama koje se navode na hrani (1), a posebno njezin članak 8. stavak 2.,
budući da:
(1)
U članku 8. stavku 1. Uredbe (EZ) br. 1924/2006 se navodi da su prehrambene tvrdnje koje se navode na hrani dopuštene samo ako su uvrštene na popis u njezinom Prilogu u kojem su također navedeni uvjeti korištenja tih tvrdnji.
(2)
Uredba (EZ) br. 1924/2006 također osigurava donošenje izmjena tog Priloga kad je to primjereno, i nakon savjetovanja s Europskom agencijom za sigurnost hrane (EFSA), dalje u tekstu: nadležno tijelo.
(3)
Komisija je prije donošenja Uredbe (EZ) br. 1924/2006 zatražila mišljenje nadležnog tijela o prehrambenim tvrdnjama povezanima s omega-3 masnim kiselinama, jednostruko nezasićenim masnim kiselinama, višestruko nezasićenim masnim kiselinama i nezasićenim masnim kiselinama, kao i o uvjetima korištenja tih tvrdnji.
(4)
U mišljenju donesenom 6. srpnja 2005. (2), nadležno tijelo zaključuje da u prehrani važnu ulogu igraju omega-3 masne kiseline, jednostruko nezasićene masne kiseline, višestruko nezasićene masne kiseline i nezasićene masne kiseline. Neke nezasićene masne kiseline, kao omega-3 masne kiseline, ponekad se konzumiraju u količinama manjim od preporučenih. Stoga bi prehrambene tvrdnje kojima se utvrđuje u kojoj hrani se one nalaze ili koja njima obiluje, mogle biti od pomoći potrošaču da napravi zdraviji izbor. Međutim, te prehrambene tvrdnje nisu bile uvrštene na popis iz Priloga Uredbi (EZ) br. 1924/2006 koju je donio Europski parlament i Vijeće, jer se uvjeti njihova korištenja još nisu mogli jasno definirati.
(5)
Navedeni su uvjeti korištenja sada pojašnjeni, uzimajući pritom u obzir i mišljenje nadležnog tijela od 30. lipnja 2009. (3) o deklariranim referentnim unosima omega-3 i omega-6 masnih kiselina, pa je stoga uputno uvrstiti dotične tvrdnje na taj popis.
(6)
Što se tiče tvrdnji „Izvor omega-3 masnih kiselina” i „Bogato omega-3 masnim kiselinama”, potrebno je u uvjetima korištenja napraviti razliku između te dvije vrste omega-3 masne kiseline koje fiziološki imaju različite uloge i za koje se preporučuju različite razine konzumacije. Nadalje, u navedenim uvjetima korištenja treba odrediti minimalnu traženu količinu na 100 g i 100 kcal proizvoda kako bi se zajamčilo korištenje tih tvrdnji samo za hranu sa znatnom količinom omega-3 masnih kiselina na njihovoj razini konzumacije.
(7)
Što se tiče tvrdnji „Bogato jednostruko nezasićenim masnim kiselinama”, „Bogato višestruko nezasićenim masnih kiselina” i „Bogato nezasićenim masnim kiselinama”, potrebno je u uvjetima korištenja navesti minimalan sadržaj nezasićenih masnih kiselina u dotičnoj hrani te sukladno tomu osigurati da navedena količina uvijek odgovara značajnoj količini na razini konzumacije koja se postiže uravnoteženom prehranom.
(8)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Prilog Uredbi (EZ) br. 1924/2006 izmijenjen je kako je utvrđeno u Prilogu ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 9. veljače 2010.